સૂર્ય અને સંજ્ઞાનો ફરી એક વાર મેળાપ થયો, પણ સુદેવા અને શિવશર્માએ વિરહ વેઠવો પડ્યો હતો. સુદેવા કલિંગ દેશના શ્રીપુર નામના નગરમાં રહેતા બ્રાહ્મણ વસુદત્તની દીકરી હતી. વસુદત્તને એ અત્યંત પ્રિય હતી. સુદેવા ઉંમરલાયક થઈ ત્યારે ઘણા યુવકો તેનો હાથ માગવા આવતા, પણ પુત્રીપ્રેમમાં અંધ થઈ ગયેલા વસુદત્તે સુદેવાને પરણાવી જ નહિ. એટલે સુદેવાની માતાએ દુઃખી હૈયે વસુદત્તને સમજાવ્યુંઃ ‘આપણી દીકરી યૌવનમાં ડગ માંડી ચૂકી છે. એને પરણાવો…’ વસુદત્તે કહ્યુંઃ ‘સુદેવા સુંદર વર્ણવાળી છે. તેથી હું તેના ઉપર મોહ પામ્યો છું. જે મારા ઘરમાં ઘરજમાઈ રહેવા તૈયાર હોય તેવા બ્રાહ્મણને જ હું કન્યા આપીશ.’